Alla jõudsime ühes tükis ja  tegime peatuse, et pidurid tossamise lõpetaksid. Lõunasöögi ajal avastasid Endro ja Veikko uue mängu, mille mängimiseks on vaja ühte termomatti, umbes 40 pähklit ja 2 inimest. Pähkleid tuleb loopida termomati sektorisse, mis on eelnevalt kokku lepitud. Siinkohal ma lõpetan selle mängu reeglite kirjeldamise, sest loodan südamest, et keegi seda kunagi uuesti mängima ei hakka. Veikko võitis, muide. Kui lõuna söödud, pakkisime end kokku ja sõitsime edasi. Alguses ei saanud me aru, miks mööduvad autod meile  mingeid imelikke žeste teevad ja mõned ka katusele koputavad. Siis tuli taipamise valus hetk - luuk on lahti. Peatusime ja inventuur ütles, et kaks matti on puudu. Kurat. Tagasi läksime nii, et Sigrit ja Veikko tagurdasid ohutulede plinkides ja Endro ning Karu tulid jalgsi, vaadates teeperve teisel pool piirdeid. Paar kilomeetrit tuli minna, enne kui mõlemad madratsid jälle suusaboksis lebasid ja boks suletud oli. Vedas jälle.